31/01/2020 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 3262/2020. Aprobación das bases do Programa FO207/2020

Por resolución do presidente da Deputación núm.3262 do 29 de xaneiro de 2020, aprobáronse as Bases reguladoras do programa de subvencións a concellos e outras entidades locais para o mantemento de conservatorios, escolas de música e escolas de danza municipais durante o ano 2020, que se transcriben deseguido: PROGRAMA DE SUBVENCIÓNS A CONCELLOS E ENTIDADES LOCAIS PARA O MANTEMENTO DE CONSERVATORIOS, ESCOLAS DE MÚSICA E ESCOLAS DE DANZA MUNICIPAIS DURANTE O ANO 2020 Datos do programa Base 1.–Liñas xerais. A Deputación da Coruña convoca esta liña de subvencións como parte da súa política de apoio ás artes escénicas e á música, contribuíndo a mellorar a calidade das manifestacións artísticas de música e danza, mediante o cofinanciamento dos centros de ensinanza. Base 2.–Réxime xurídico. Lei 9/2007, do 13 de xuño, de subvencións de Galicia. Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. Lei 7/1985, do 2 de abril, reguladora das bases de réxime local. Lei 5/1997, do 22 de xullo, de administración local de Galicia. Lei Orgánica 3/2018, do 5 de decembro, de protección de datos persoais e garantía dos dereitos dixitais. Lei 59/2003, do 19 de decembro, de sinatura electrónica. Lei 39/2015, do 1 de outubro, do procedemento administrativo común das administracións públicas. Lei 40/2015, do 1 de outubro, de réxime xurídico do sector público. Lei orgánica 3/2007, do 22 de marzo, para a igualdade efectiva de mulleres e homes. Ordenanza xeral de subvencións e transferencias da Deputación da Coruña do 1 de febreiro de 2019, BOP 72, do 15 de abril de 2019. Regulamento orgánico e Bases de execución do Orzamento de 2020 da Deputación da Coruña. Ordenanza xeral de administración electrónica da Deputación da Coruña do 6 de novembro de 2015, BOP 56, do 23 de marzo de 2016. Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Real decreto 1614/2009, do 26 de outubro, polo que se establece a ordenación das ensinanzas artísticas superiores reguladas pola Lei orgánica 2/2006, do 3 de maio, de educación. Base 3.–Obxecto. O obxecto do programa FO207/2020 é contribuír ao mantemento dos conservatorios e escolas de música e danza de titularidade municipal, a través do financiamento dos seus gastos de funcionamento correspondentes ao ano 2020. Unicamente serán obxecto de axuda os gastos de carácter corrente, en ningún caso bens inventariables.3.1.–Gastos subvencionables neste programa. Base 4.–Compatibilidades e exclusións. As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera administración ou ente público ou privado, nacional, da Unión Europea ou de organismos internacionais. Nesta convocatoria admítense os contratos de servizos. Base 5.–Solicitantes. Poderán solicitar as subvencións neste programa os concellos e entidades locais da provincia que cumpran os requisitos da convocatoria e os establecidos na Ordenanza xeral de subvencións e transferencias no momento de presentaren a solicitude. Cada entidade local poderá realizar ata tres solicitudes: unha por cada centro do que sexa titular. Base 6.–Requisitos e obrigas das entidades locais.6.1.–Tendo en conta que a tramitación será telemática: A entidade local deberá dispoñer dun enderezo de correo electrónico que non poderá variar ao longo de toda a tramitación do expediente, xa que as comunicacións se dirixirán a ese enderezo. Excepcionalmente poderase modificar o enderezo oficial, de forma xustificada, coa obriga de notificar a dita circunstancia á Deputación. Deberán dispoñer de certificado dixital: A alcaldía ou concellería en que delegue. A persoa que ocupe a secretaría. A persoa que exerza as funcións financeiras ou de tesourería.6.2.–Estaren ao corrente das súas obrigas coa Facenda pública, coa Deputación e coa Tesourería da Seguridade Social.6.3.–Teren aprobada a última conta xeral que legalmente sexa exixible e presentada perante os órganos de control externo.6.4.–Faceren constar a colaboración da Deputación da Coruña en toda a información (impresa, informática, de redes sociais ou audiovisual) que fixeran das actividades subvencionadas, tamén na súa páxina web. Calquera comunicación ou publicación das accións desenvolvidas pola área de Cultura da entidade local ou calquera información ou materiais de promoción (coma folletos, carteis ou presentacións en formato electrónico) deberán incluír a marca da Deputación integrada polo símbolo e logotipo que o acompaña en lugar que destaque adecuadamente.6.5.–Someterse, na súa condición de quen subscribe a conta, aos procedementos de control que poidan realizar o Consello de Contas de Galicia, o Tribunal de Contas ou calquera outro órgano de control interno ou externo, nacional ou europeo. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal.6.6.–Incorporar, con carácter xeral, a transversalidade de xénero a través do emprego dunha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero. Ademais das obrigas de carácter xeral indicadas, as entidades locais solicitantes de subvención neste programa terán as seguintes: 6.7.–Para participar neste programa, é condición indispensable que o centro de ensino para o que se solicita a subvención teña a autorización expresa da Consellería de Educación, Universidade e Formación Profesional para impartir as ensinanzas. Base 7.–Solicitude.7.1.–Prazo e presentación de solicitudes. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTeL). A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Os prazos de presentación de solicitudes determinarase no anuncio de publicación da convocatoria deste programa no BOP da Coruña a través da Base de Datos Nacional de Subvencións.7.2.–Documentación das solicitudes. A documentación da solicitude deberá vir asinada do seguinte xeito: No caso das certificacións, pola secretaría co visto e prace da alcaldía/presidencia ou concelleira/o en quen delegue. No caso das declaracións, compromisos e outra documentación, pola alcaldía/presidencia ou persoa en quen delegue. A documentación que se ha presentar é a seguinte: 7.2.1.–Documento acreditativo da delegación da alcaldía/ presidencia, no seu caso, no que se especifique o alcance da dita delegación (presentación telemática das solicitudes de subvencións, sinatura electrónica de todos os documentos necesarios para a súa tramitación, incluíndo as certificacións). 7.2.2.–Certificación acreditativa do acordo de solicitude.7.2.3.–Autorización para que a Deputación poida obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar os pagamentos das subvencións.7.2.4.–Documento acreditativo da aprobación da última conta xeral que legalmente sexa exixible e da súa presentación perante os órganos de control externo. Ademais da documentación de carácter xeral indicada, as entidades locais solicitantes de subvención neste programa terán que achegar a seguinte: 7.2.5.–Memoria técnica sobre os aspectos relacionados co coñecemento e a valoración do proxecto global do centro e da calidade e o interese do proxecto socioeducativo que desenvolve, que conterá todos os aspectos que se valorarán no informe técnico segundo o establecido na base 8 (centro educativo, equipo docente e alumnado; calidade e interese do plan de actividades; impacto sociocultural e socioeducativo do centro). 7.2.6.–Orzamento estimado dos gastos de carácter corrente non inventariable derivados da realización da actividade, detallado por conceptos e importe da subvención solicitada, que poderá acadar o 100% do orzamento de gastos.7.2.7.–Declaracións sobre os seguintes aspectos: * Horario lectivo semanal: indicar o número total de horas de clase que se imparten á semana sumando o conxunto do profesorado. * Relación de especialidades instrumentais ofertadas. * Número total de alumnos/as do centro. * Alcance territorial do centro: indicar o número de alumnos/as de concellos diferentes ao que solicita a axuda. * Utilización da lingua galega no desenvolvemento do plan de actividades. * Fontes de financiamento do proxecto (achega da entidade solicitante, outros recursos externos para o autofinanciamento). * Outras subvencións concedidas ou solicitadas para o mesmo obxecto. Poderase requirir o concello ou entidade local para que achegue cantos datos, documentos complementarios e aclaracións resulten necesarios para a tramitación e resolución do procedemento. No caso de que a documentación fose incorrecta ou insuficiente, daráselle un prazo de 10 días para a súa emenda. Pasado este prazo sen que a entidade interesada atenda o requirimento, entenderase que desiste do seu pedimento. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar a integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento. Base 8.–Resolución.8.1. Valoración das solicitudes. A selección das peticións e a contía das subvencións determinarase despois da consideración dos proxectos, de acordo cos baremos establecidos nesta convocatoria.8.1.1.–VALORACIÓN TÉCNICA: ata 40 puntos, a través de informe técnico en que se teñen en conta os seguintes aspectos relacionados co coñecemento e a valoración do proxecto global do centro e da calidade e o interese do proxecto socioeducativo que desenvolve: Centro educativo, equipo docente e alumnado: ata 15 puntos. Considérase preciso, para unha correcta avaliación deste apartado, que os concellos acheguen os seguintes datos: * Oferta educativa autorizada na Escola/Conservatorio e especialidades instrumentais. * Relación de profesores e profesoras, con indicación individual da titulación, o tipo de contrato, o número de materias que imparte e o número total de horas de docencia. * Horas de práctica instrumental por alumno/a. * Formación específica do profesorado en pedagoxía musical ou de danza, acreditada documentalmente. * Características do alumnado do centro ( procedencia doutros concellos, de entornos sociais en perigo de exclusión.). Ademais, e unicamente no caso dos Conservatorios, deberase indicar: * Rateo do número de alumnos/as por profesor/a. * Número do alumnado admitido nunha orquestra xove. * Número do alumnado admitido ou seleccionado por unha compañía de baile profesional. * Recoñecementos académicos obtidos polo centro ou polo seu alumnado. * Número do alumnado admitido en cursos de especialización musical ou de danza. Calidade e interese do plan de actividades: ata 15 puntos. Considérase preciso, para unha correcta avaliación deste apartado, a explicación do plan de actividades para o que se solicita a subvención, con indicación dos obxectivos que se pretenden cubrir. Impacto sociocultural e socioeducativo do centro: ata 10 puntos. Valorarase: * Existencia de agrupacións de música e/ou danza pertecentes á escola no curso anterior que desenvolveran un programa de actividades propio: ata 5 puntos. O solicitante debe realizar a relación descritiva das actividades realizadas por cada unha das agrupacións de música e/ou danza da escola no curso anterior. * Existencia de oferta educativa complementaria: ata 5 puntos. O solicitante debe indicar a relación da oferta educativa complementaria desenvolvida no curso anterior (actividades de música ou danza para nenos e nenas con necesidades educativas especiais, obradoiros que integren a música e a danza con outras disciplinas artísticas, actividades formativas e creativas impulsadas pola Escola ou Conservatorio directamente relacionadas cos campos da igualdade de xénero, a diversidade lingüística, o respecto e valorización ao medio ambiente e patrimonio e o traballo de cohesión social). 8.1.2.–VALORACIÓN DE DATOS: ata 60 puntos. Natureza e actividades do centro que solicita a axuda: ata 40 puntos. Valorarase: * Horario lectivo semanal. O solicitante debe indicar o número total de horas de clase que se imparten á semana sumando o conxunto do profesorado: ata 10 puntos. * Relación de especialidades instrumentais ofertadas: ata 10 puntos. * Número de alumnos/as do centro: ata 10 puntos. * Alcance territorial do centro: ata 10 puntos: – Máis do 5% do alumnado do centro é de concellos diferentes ao que solicita axuda, 2 puntos. – Máis do 10%, 4 puntos – Máis do 20%, 6 puntos – Máis do 30%, 8 puntos – Máis do 40%, 10 puntos Coeficiente de financiamento derivado da solicitude: ata 10 puntos. Utilización da lingua galega no desenvolvemento do plan de actividades: ata 10 puntos. O concello debe marcar unha das tres: * Entre o 50% e o 70% das actividades desenvolveranse en lingua galega, 5 puntos. * Máis do 70% das actividades desenvolveranse en lingua galega, 7 puntos. * A totalidade das actividades desenvolverase en lingua galega, 10 puntos.8.2.–Concesión. A concesión das subvencións realizarase mediante réxime de concorrencia competitiva e será aprobada por resolución da presidencia. Para a revisión das solicitudes, o baremo e puntuación destas crearase unha comisión técnica, que estará composta por tres persoas expertas e de recoñecida traxectoria no sector da música e da danza, que non teñan relación con ningún dos solicitantes nin relación directa cos proxectos que se poidan presentar. A unidade que tramita o expediente, á vista da documentación que consta neste, formulará un informe proposta de resolución de concesión provisional, debidamente motivado, que deberá expresar o solicitante ou a relación de solicitantes para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será fiscalizado. A Presidencia da Deputación ditará resolución de concesión provisional, que deberá notificárselles a interesadas/os na forma prevista na convocatoria. Concederáselles un prazo de 10 días hábiles para presentaren, se é o caso, a desistencia da solicitude, a reformulación ou as alegacións que consideren oportunas. No caso de non formular desistencia expresa, a subvención considerarase aceptada tacitamente. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas distintas ás aducidas polos interesados. Neste caso, a resolución de concesión provisional adoptada terá o carácter de definitiva. No caso de que existisen alegacións por parte das/os interesadas/os, deberanse resolver expresamente na resolución de concesión definitiva das subvencións. A resolución de concesión provisional non crea dereito ningún a favor do beneficiario proposto fronte á Deputación mentres non se notifique a resolución definitiva de concesión.8.3.–Reformulación de solicitudes. Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención.8.4.–Cambios de obxecto. Neste programa de subvencións non se admitirán cambios de obxecto. Base 9.–Xustificación e pagamento.9.1.–Prazo de xustificación. A xustificación poderá presentarse a partir do día seguinte á publicación da resolución de concesión definitiva das subvencións no BOP. O prazo para a xustificación das subvencións rematará o día 31 de marzo de 2021, ás 14.00 horas.9.2.–Consideracións xerais. As subvencións aboaranse despois da xustificación dos gastos; serán gastos subvencionables os que resulten imputables contablemente a algún dos conceptos fixados no orzamento tomado en consideración no acto da concesión da subvención.9.2.1.–A cantidade para xustificar será o importe da subvención concedida dividido entre o coeficiente de financiamento fixado na resolución de concesión. No caso de ter outras subvencións, ingresos públicos ou privados para o mesmo obxecto que, en concorrencia coa subvención da Deputación da Coruña, teñan un importe superior á cantidade resultante do cálculo anterior, o orzamento subvencionado para xustificar será a suma das subvencións e ingresos.9.2.2.–O importe das subvencións concedidas, en ningún caso, poderá ser de tal contía que, en concorrencia con subvencións ou axudas doutras administracións públicas ou entidades privadas, supere o custo da actividade ou investimento desenvolvido pola entidade beneficiaria.9.2.3.–Toda alteración das condicións tidas en conta para a concesión da subvención, e en todo caso a obtención concorrente de subvencións doutras administracións públicas ou entidades privadas, poderá dar lugar á modificación da resolución da concesión.9.3.–Documentación xustificativa. A documentación xustificativa deberá vir asinada do seguinte xeito: – No caso das certificacións, pola secretaría co visto e prace da presidencia ou persoa na que delegue. – No caso das declaracións, compromisos e outra documentación, pola presidencia ou persoa que represente a entidade – Nos caso das certificacións de gastos e ingresos, quen exerza as funcións financeiras ou de tesourería A documentación que se ha presentar é a seguinte: 9.3.1.–Memoria da actividades realizadas e do cumprimento das condicións impostas na concesión da subvención, que conterá, como mínimo os seguintes aspectos: actividades desenvoltas, temporalización, ámbito territorial, cuantificación e perfil dos participantes, resultados obtidos.9.3.2.–Certificación expedida polo órgano responsable da contabilidade da entidade local, dos pagamentos realizados.9.3.3.–Certificación na que a entidade local acredite que ten as autorizacións individuais asinadas por cada traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo.9.3.4.–Relación detallada de todos os ingresos concedidos por outras administracións públicas ou entidades privadas para o mesmo obxecto, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto.9.3.5.–Declaración do cumprimento da obriga de facer constar a colaboración da Deputación da Coruña en toda a información (impresa, informática ou audiovisual) que fixera das actividades subvencionadas.9.3.6.–Declaración de non ter pendente de xustificación ningunha cantidade anticipada da Deputación na que xa rematara o prazo para a presentación dos xustificantes.9.4.–Tramitación da xustificación. Para os efectos de xustificar os gastos e coa finalidade de exceptuar o art.31.2 da Lei xeral de subvencións, entenderase que o gasto está realizado coa achega da documentación sinalada no punto 9.3 anterior. Á vista da documentación xustificativa presentada e logo dos informes previos da unidade xestora despois da súa fiscalización, o órgano competente valorará o cumprimento das actividades subvencionados e, se a documentación é correcta, procederase ao pagamento da subvención. Para a valoración do cumprimento da finalidade básica da subvención terase en conta o seguinte: * No caso de que se xustifique gasto polo 100% do orzamento subvencionado para xustificar, aboarase a totalidade da subvención. * No caso de que se xustifique gasto inferior ao 100% e, mais do 50% do orzamento subvencionado para xustificar, aboarase a parte proporcional da subvención. * No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. No caso de que a documentación xustificativa fose incorrecta ou insuficiente, darase un prazo de 10 días para a súa emenda; pasado o dito prazo sen que a entidade interesada atenda o requirimento, entenderase que desiste do seu pedimento, ditándose resolución de perda do dereito ao cobro. A Deputación da Coruña poderá requirir da entidade beneficiaria a documentación que estime pertinente para os efectos de comprobar o cumprimento da finalidade da subvención.9.5.–Prazo de pagamento. O pagamento terá que realizarse no prazo máximo de dous meses desde que a entidade local beneficiaria presentara completamente a documentación xustificativa. No caso de que non se cumpla este prazo, a Deputación aboará de oficio os xuros de mora que correspondan. Base 10.–Incumprimentos e sancións. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 11.–Publicidade das subvencións concedidas. A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación contará co Rexistro Público de Axudas, Subvencións e Convenios a que se refire a disposición adicional sexta da Lei de subvencións de Galicia e facilitará á comunidade autónoma a información a que se refire o apartado 3 do artigo 16 da devandita norma. Base 12.–Protección de datos persoais. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obrigación legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais) Disposición adicional primeira En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación. Disposición adicional segunda A participación na convocatoria supón a aceptación destas bases reguladoras. A Coruña, 29 de xaneiro de 2020. O presidente, O secretario, Valentín González Formoso José Luis Almau Supervía